Mjólkurbúið Mjöll var risafyrirtæki - söguganga um Borgarnes á kosningadaginn Mjólkursamlagið Mjöll , sem stofnað var á Beigalda í Borgarhreppi árið 1919 , var ekki aðeins fyrsta mjólkurbúið sem stofnað var á Íslandi heldur var með stofnun þess ráðist í gríðarlega mikla fjárfestingu . Hún slagar upp í að vera jafnmikil og þegar Borgnesingar keyptu Eldborgina árið 1932 . Mjöll var fyrsta mjólkurbúið á Íslandi til að senda gerilsneydda mjólk á markað . Upphaflega lagði búið áherslu á að selja rjóma í Reykjavík , en haustið 1924 hóf það að senda niðursoðna mjólk í dósum á markað . Á þeim tíma var mikið af dósamjólk flutt inn til landsins og ákváðu stjórnendur Mjallar að fara í samkeppni við erlendu mjólkina . Áður en dósamjólkin kom á markað var hlutaféð í Mjöll aukið upp í 60 þúsund krónur og byggt var nýtt verksmiðjuhús á Beigalda , lögð vatnsveita , rafmagn og keyptar nýjar vélar frá Danmörku . Samtals var fjárfesting Mjallar vel yfir 100 þúsund krónur . Til að setja þessa upphæð í samhengi má nefna að fyrsti bíllinn sem kom í Borgarnes 1918 kostaði 2.200 krónur og þegar Eldborgin kom í Borgarnes árið 1934 kostaði hún 110 þúsund krónur . Hluthafar í Mjöll voru bændur og kaupmenn í Borgarnesi og Reykjavík . Aðal hvatamenn að stofnun fyrirtæksins voru Jóhann Magnússon bóndi á Hamri og Hans Gröndfeldt , bóndi á Beigalda og fyrrverandi mjólkurskólastjóri . Verksmiðjuhúsið á Beigalda brann í desember 1925 og árið eftir hóf Mjöll starfsemi í Borgarnesi . Reksturinn gekk ekki vel og ákváðu hluthafarnir að selja Kaupfélagi Borgfirðinga fyrirtækið . Mjöll varð þá grunnur að starfsemi sem Sigurður Guðbrandsson gat byggt á þegar hann varð mjólkursamlagsstjóri árið 1933 . Fjallað verður um Mjöll , fyrsta sláturhúsið í Borgarnesi , Héríhöllina , Samkomuhúsið og fleiri hús í sögugöngu sem Egill Ólafsson sagnfræðingur stendur fyrir í Borgarnesi á kjördag , laugardaginn 31. maí . Egill er að skrifa sögu Borgarness . Hann mun í frásögn sinni segja frá Stefáni Björnssyni hreppsstjóra , séra Einari Friðgeirssyni á Borg , Geirlaugu Jónsdóttur og Skallagrímsgarði og hugsanlega verður skotið inn sögum af Steina Jóru . Lagt verður í sögugönguna frá Landnámssetrinu kl. 11 .